
2013 M. LIETUVA PIRMININKAUS ES TARYBAI

2013 m. kovo 12 d. pranešimas VIR

ERK pirmininkas G. Kirkilas: ES pirmininkaujanti šalis turi dalyvauti diskusijose dėl ES ekonominės ir pinigų sąjungos

„Ne euro zonos Europos Sąjungos (ES) valstybių narių ir ES Tarybai pirmininkaujančių šalių parlamentai neturi likti nuošalyje diskusijose dėl ES ekonominės ir pinigų sąjungos“, – tai savo sveikinimo kalboje Kopenhagoje, Danijoje, kovo 11 d. vykusiame Europos Sąjungos (ES) nacionalinių parlamentų Europos reikalų komitetų pirmininkų ir Europos Parlamento atstovų susitikime pabrėžė  Seimo Pirmininko pavaduotojas, Europos reikalų komiteto pirmininkas Gediminas Kirkilas. 

Taip G. Kirkilas vertino Prancūzijos Nacionalinės Asamblėjos siūlymą įkurti Konferenciją, kurioje būtų diskutuojami klausimai, susiję su ekonomine ir pinigų sąjunga, o pačioje Konferencijoje – specialų komitetą, kurį sudarytų euro zonos nacionalinių parlamentų ir Europos Parlamento atstovai. Prancūzijos siūlymas yra susijęs su ES Sutarties dėl Stabilumo, koordinavimo ir valdysenos ekonominėje ir pinigų sąjungoje (paprastai vadinamos Fiskaline sutartimi) 13 straipsnio įgyvendinimu. Straipsnis pabrėžia įstatymų leidžiamosios valdžios (tiek nacionalinės, tiek ES) stiprinimą ES sprendimų, susijusių su ES ekonomikos koordinavimu ir valdymu, priėmime. 
G. Kirkilo teigimu, „Sutarties 13 straipsnio įgyvendinimo pasiūlymai yra sveikintini. Tačiau iš ne euro zonos Europos Sąjungos valstybių narių parlamentų ir taip pat ES Tarybai pirmininkaujančių šalių parlamentų neturėtų būti atimta galimybė dalyvauti diskusijose dėl ES biudžeto sudarymo, problemų, susijusių su ekonominės ir pinigų sąjunga, sprendimo ar ES fiskalinio stabilumo instrumentų įgyvendinimo“. 

Jis taip pat akcentavo politinės integracijos ir demokratijos stiprinimo Europos Sąjungos valdyme svarbą: „ES valstybių narių finansinė, biudžetinė ir ekonominė integracija yra neįmanoma be politinės integracijos. Ji būtina, kad Sąjunga būtų efektyvi, ir demokratijos Europos valdyme būtų daugiau. Tam reikia stiprinti tarpparlamentinį bendradarbiavimą ir Europos Parlamento vaidmenį ES ekonomikos koordinavime.“ 

Neformalus susitikimas Kopenhagoje buvo skirtas diskusijai apie ES valstybių narių parlamentų bendradarbiavimą ir didesnę Europos Parlamento įtaką labiau integruotoje ES finansinėje, biudžetinėje ir ekonominėje politikoje, siekiant daugiau demokratinio teisėtumo ir atskaitingumo. G. Kirkilas buvo tarp trijų ES valstybių narių parlamentų Europos reikalų komitetų pirmininkų – Airijos Dominiko Hanigano (Dominic Hannigan) ir Liuksemburgo Beno Favo (Ben Fayot), kurie tarė sveikinimo žodį ten vykusios apskrito stalo diskusijos dalyviams. 

